กฎกองอินฟราฯเสร็จมิ.ย.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

นักลงทุนตุนเงินรอซื้อครึ่งปีหลังเชื่อนักลงทุนไทยต่างชาตินิยม
โพสต์ทูเดย์ — ก.ล.ต. มั่นใจคลอดเกณฑ์กองทุนอินฟราสตรักเจอร์ มิ.ย.นี้ เชื่อนักลงทุนไทยต่างชาติสนใจ เหตุเสี่ยงต่ำจ่ายผลตอบแทนยาวแน่นอน
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงาน ก.ล.ต. อยู่ระหว่างร่างกฎเกณฑ์ของกองทุนรวมโครงสร้างพื้นฐาน (อินฟราสตรักเจอร์ฟันด์) โดยเบื้องต้นจะนำร่องด้วยโครงการของภาครัฐก่อน คาดว่าจะเสร็จทันในครึ่งแรกของปีนี้ หลังจากนั้นจะเป็นกองทุนของภาคเอกชน คาดว่าจะใช้เวลาไม่นาน เพราะใช้กฎเกณฑ์เดียวกับภาครัฐ
“ตอนนี้เราทำงานใกล้ชิดกับสำนักงานนโยบายรัฐวิสาหกิจ (สคร.) ว่ามีโครงการภาครัฐไหนบ้างที่สามารถนำมาใช้เป็นสินทรัพย์อ้างอิงของกองทุนได้ ซึ่งเท่าที่ทราบมีโครงการทางด่วน การประปา และการไฟฟ้า รวมทั้งหารือกับกรมสรรพากรเกี่ยวกับประเด็นทางภาษี แต่ยังไม่ได้ข้อสรุป และมั่นใจว่าทุกอย่างจะเรียบร้อยในเดือน มิ.ย.นี้” นายประเวช กล่าว
สำหรับหลักเกณฑ์เบื้องต้นจะใกล้เคียงกับกองทุนรวมอสังหาริมทรัพย์ โดยเปิดให้นักลงทุนต่างชาติเข้ามาซื้อหน่วยลงทุนได้ไม่เกิน 50% และจะกำหนดสัดส่วนการลงทุนของนักลงทุนสถาบันและนักลงทุนทั่วไปด้วย แต่จะแตกต่างกันในส่วนของสินทรัพย์อ้างอิง ซึ่งกรณีกองทุนรวมอสังหาริมทรัพย์จะต้องนำสินทรัพย์ที่สร้างเสร็จแล้วเท่านั้นมาเป็นสินทรัพย์อ้างอิง 
ดังนั้น กองทุนอินฟราสตรักเจอร์อาจนำสินทรัพย์ในโครงการที่ยังสร้างไม่เสร็จ (Greenfield Project) และโครงการที่สร้างเสร็จแล้ว (Brownfield Project) รวมกันได้ ซึ่งขณะนี้ ก.ล.ต. ยังอยู่ระหว่างพิจารณาความเหมาะสมในการกำหนดสัดส่วนของ Greenfield Project และ Brownfield Project หากจะนำมารวมกันในกองทุน
นายประเวช กล่าวว่า ในช่วงครึ่งหลังปีนี้ คาดว่าบริษัทหลักทรัพย์จัดการกองทุน (บลจ.) จะออกกองทุนอินฟราสตรักเจอร์ได้ โดยขณะนี้มี บลจ.หลายแห่งสนใจที่จะจัดตั้งกองทุน 
“ส่วนตัวผมเชื่อว่าน่าจะได้รับความสนใจจากนักลงทุนจำนวนมาก ทั้งจากเม็ดเงินของนักลงทุนไทยที่เคยลงทุนในกองทุนพันธบัตรเกาหลีที่หมดอายุไปบ้างแล้ว ก็ต้องหาแหล่งลงทุนใหม่ รวมถึงนักลงทุนต่างชาติน่าจะสนใจ เพราะเป็นกองทุนที่มีความเสี่ยงต่ำให้ผลตอบแทนที่แน่นอนในระยะยาว ประกอบกับแนวโน้มอัตราการเติบโตของเศรษฐกิจของประเทศเอเชียโดยรวมอยู่ในอันดับที่ดีอยู่แล้ว จึงทำให้มีเม็ดเงินสนใจและพร้อมจะเข้ามาลงทุน
สำหรับการซื้อหน่วยลงทุนของกองทุนอินฟราสตรักเจอร์ของนักลงทุนต่างชาติ จะถือว่าเป็นเจ้าของโครงสร้างพื้นฐานของไทย 
“เมื่อกองทุนครบอายุ สินทรัพย์ที่ใช้อ้างอิงจัดตั้งกองทุนก็จะต้องถูกส่งกลับให้รัฐ” นายประเวช กล่าว